Author: Rumy Imre

Köszöntés

	Szeretettel köszöntöm a Gyülekezetet a Szentháromság ünnepe utáni 16. vasárnapon.

	A hét igéje Pál apostol Timóteushoz írott 2. leveléből szól hozzánk: „Krisztus Jézus megtörte a halál erejét, és az evangélium által világosságra hozta az elmúlhatatlan életet.” (2Tim 1, 10)
	Most, amikor már lassan érezzük az ősz közeledtét, hajnalban és estefelé fázunk, a nap egyre később kel, egyre korábban lehanyatlik, és körülöttünk minden egyre jobban a múlandóság jelét mutatja, mennyei Atyánk isteni távlatokat mutat nekünk.
	Az ősz emlékeztet bennünket arra, hogy Isten múlandóvá tette életünket bűneink miatt, de Isten igéje emlékeztet arra is, „Krisztus Jézus megtörte a halál erejét, és az evangélium által világosságra hozta az elmúlhatatlan életet.” Jézus „világosságra hozta”, azaz elérhetővé tette az örök életet! Mindenki számára, aki Benne hisz és bízik.

KEGYELEM NÉKÜNK, ÉS BÉKESSÉG, ISTENTŐL, A MI ATYÁNKTÓL, ÉS AZ ÚR JÉZUS KRISZTUSTÓL. ÁMEN.

Hallgassa meg a Gyülekezet azt az ószövetségi szent igét, amelyet egyházunk a mai vasárnapra az igehirdetés alapjául elrendelt. Megírva találjuk Jeremiás próféta könyvében, a 14. fejezet 7. versétől a következőképpen:

„Ha bűneink ellenünk szólnak is, a te nevedre tekintettel bánj velünk, Uram! Mert számtalanszor elpártoltunk, vétkeztünk ellened! Ó, Izráel reménysége, szabadítója a nyomorúság idején! Miért lennél olyan az országban, mint egy jövevény, aki vándorként csak éjjelre tér be? Miért lennél olyan, mint a riadt ember, mint az olyan férfi, aki nem tud segíteni? Hiszen te közöttünk vagy, Uram, rólad neveznek bennünket: ne hagyj el minket!”

Áldjuk az Urat, mert irgalmas,
és beszéde megmarad örökké.

Keresztyén Gyülekezet, Testvéreim az Úr Jézus Krisztusban!

	Micsoda szavak, micsoda bűnbánat! Ez az imádság, amelyet az imént Jeremiás próféta könyvéből felolvastam, Isten lelkére beszél: „Ha bűneink ellenünk szólnak is, a te nevedre tekintettel bánj velünk, Uram!”, „Uram, rólad neveznek bennünket: ne hagyj el minket!”
	Prédikálhatnék egyszerűen az igaz bűnbánatról, a bűnbocsánat ajándékáról, hogy Isten mindig irgalmas és kegyelmes. De nem hallgathatom el azt, hogy valójában hogyan válaszolt Isten erre a könyörgésre.
	Nem hallgathatom el, hogy ha elolvassák a Testvérek Jeremiás könyvéből az egész 14. fejezetet, amelyből az igehirdetés alapigéjét felolvastam, akkor döbbenetes szavakkal fognak találkozni!
	Az Úr elhívta Jeremiást, hogy legyen az ő prófétája. De az ő küldetése nem az volt, hogy kegyelmet hirdessen Izráel népének. Hanem, hogy ítéletet mondjon felette. Mert a nép újra és újra elpártolt Istenétől, és vallásossága látszatkegyességgé vált. 
	Ezért a Jeremiás könyvéből felolvasott bűnvalló imádságra Isten elutasítással válaszolt.

	Szinte beleborzong az ember abba a gondolatba, hogy lehetséges, hogy Isten nem bocsát meg. Hogy lehet hiába könyörögni.
	Izráel népe Jeremiás kora előtt folyamatosan azt élte át, hogy Isten irgalmas és kegyelmes. Ha nem a nép könyörgéséért, akkor valamelyik szolgája közbenjárására. De ebben az esetben nem ez történt! Isten egyenesen megtiltotta Jeremiásnak, hogy imádkozzon a népért. Pusztulást hozott a zsidóságra: szárazságot, ellenséget, fogságot.
	Aztán persze a fogság idején Ézsaiás próféta már azt hirdette, hogy Isten a fogságban is ott van az ő népével. És hogy meg fognak szabadulni. És Isten ígéretet tett arra is, hogy elküldi a Messiást, aki igazi szabadulást hoz népének!
	De Jeremiásnak és az ő kortársainak azt kellett megtapasztalnia, hogy Isten nem olyan Isten, amilyenről Heinrich Heine írt: „Isten majd megbocsát nekem, ez a mestersége.” Hanem Isten valóban Isten. Azt teszi, amit jónak lát. Van, hogy nem bocsát meg. Van, hogy keményen megbünteti a hitszegést.
	Izráel népe folyton folyvást elfordult az Istentől, és ezért utólérte a büntetés. El kellett szenvednie bűnei büntetését.

	Félelmetes az a gondolat, hogy ez velünk is megtörténhet. Kétségbeejtő az a lehetőség, hogy Isten egyszer azt mondja: elég! Most már elég a bocsánatból és az irgalomból! A bűnért bűnhődés jár! „A bűn zsoldja pedig a halál” – írja Pál apostol a Római levél 6. fejezetében. STOP

	De ne feledjük, hogyan folytatja Pál a mondatot: „Mert a bűn zsoldja a halál, az Isten kegyelmi ajándéka pedig az örök élet Krisztus Jézusban, a mi Urunkban.” 
	JÉZUS KRISZTUSSAL VALAMI EGÉSZEN ÚJ KEZDŐDŐTT, TESTVÉREIM! Izráel népének meg kellett bűnhődnie a babiloni fogságban a bűneiért a Kr. előtti 6. században! De Krisztussal új korszak, új időszámítás kezdődött. Izráel népe maga szenvedett meg a bűneiért. De a Krisztus-követők bűnéért Krisztus bűnhődött meg a Golgota keresztjén. Azóta minden ember, aki csak hisz Jézusban, akinek Jézus az Ura és Megváltója, az megkapja az Isten kegyelmi ajándékát, a bűnbocsánatot és az örök életet Jézus Krisztusban.

	Erről szól a keresztségünk is! Belekeresztelkedünk Jézus Krisztusba. A víz azt jelképezi, hogy a bűneinkkel együtt belemerülünk a kegyelem fürdőjébe, és örökre Krisztuséi leszünk. És Jézus azt ígérte: „Aki hisz, és megkeresztelkedik, az üdvözül.” (Mk 16, 16)
	És erről szól az úrvacsora is! „Aki eszi az én testemet, és issza az én véremet, annak örök élete van, és én feltámasztom őt az utolsó napon.” - mondja Jézus. (Jn 6, 56)
	Isten tehát ugyanúgy nem hagyja büntetés nélkül a mi bűneinket, ahogy Izráel népének bűneit sem hagyta büntetés nélkül. A különbség az, hogy akik Krisztuséi, azoknak a bűnéért Jézus szenvedte el a büntetést a kereszten. Ezért akik Krisztuséi, azoknak nem örök halál, hanem örök élet lesz a sorsa.

	Mindezzel persze nem azt mondom, hogy ha Krisztus-követők vagyunk, akkor az életünkben nincsen fájdalom, nincsen szenvedés, és hogy nem hordozzuk az elkövetett bűneink következményeit.
	Hanem azt, hogy ha Jézuséi vagyunk, akkor Isten gyermekei is vagyunk, és a mennyország örökösei is. És ha ezt komolyan vesszük, akkor az mindent megváltoztat! Mert bármi is történjék, tudhatjuk, hogy Isten mentő szeretete a miénk, életünkben és halálunkban. Ámen.

Imádkozzunk!
Még egyet kérek, Istenem, Hogy tarts meg mindig nálad, És ne engedj elcsüggednem, Ha gonosz lélek támad. Biztass: "Ne félj!" Védj és segélj! Kelj híved oltalmára! Így is teszel. Velem leszel, S én áment mondok áldva.